VSL Sklep I Cpg 187/2024
Sodna praksa višjih sodišč, 2024-07-02

Andreja Strmčnik Izak (preds.), Mateja Levstek (poroč.), mag. Polona Mlakar Adam

povrnitev pravdnih stroškov - prijava stroškovne terjatve v stečaju - terjatev, nastala pred začetkom stečajnega postopka - prenehanje terjatve

Ker tožeča stranka poleg glavnice in zamudnih obresti ni prijavila tudi terjatve za pravdne stroške, ki so ji nastali do začetka stečajnega postopka nad toženo stranko, ji je terjatev do tožene stranke v tem delu prenehala, s čimer je izgubila pravico do njenega uveljavljanja v sodnem postopku.

I. Pritožbi se ugodi in se izpodbijani sklep spremeni tako, da se zavrne zahteva tožeče stranke za povračilo pravdnih stroškov.

1. Z izpodbijanim sklepom je sodišče prve stopnje toženi stranki naložilo v plačilo pravdne stroške tožeče stranke v znesku 2.581,56 EUR z zakonskimi zamudnimi obrestmi.

2. Zoper ta sklep se je pravočasno pritožila tožena stranka, smiselno zaradi zmotne uporabe materialnega prava (2. točka prvega odstavka 338. člena Zakona o pravdnem postopku - ZPP) in predlagala, naj višje sodišče izpodbijani sklep razveljavi.

3. Tožeča stranka na pritožbo ni odgovorila.

5. Sodišče prve stopnje je 21.6.2023 v sodbi, s katero je toženi stranki naložilo v plačilo terjatev tožeče stranke v znesku 5.500,00 EUR z zakonskimi zamudnimi obrestmi, odločilo, da je tožena stranka dolžna tožeči stranki plačati vse potrebne pravdne stroške. Po pravnomočnosti sodbe (sodba je postala pravnomočna 5.12.2023) je izdalo izpodbijani sklep, v katerem je odločilo o višini stroškov.

6. Tožena stranka se z odločitvijo ne strinja in navaja, da se je nad toženo stranko s sklepom ST ... z dne 21.8.2023 začel stečajni postopek. Navaja, da tožeča stranka terjatve za pravdne stroške, ki so ji vsi nastali pred začetkom stečajnega postopka, ni prijavila v stečajnem postopku. Tožeča stranka na pritožbo ni odgovorila, s čimer tudi ni nasprotovala pritožbeni trditvi, da je terjatev za povračilo pravdnih stroškov nastala pred začetkom stečajnega postopka in bi morala biti prijavljena v stečajnem postopku.

7. Terjatev za plačilo stroškov pravdnega postopka je nastala do zaključka glavne obravnave (12.6.2023), kar je pred začetkom stečajnega postopka nad toženo stranko (31.8.2023). Terjatev za stroške uveljavljanja terjatve, ki so nastali do začetka stečajnega postopka, je treba prijaviti v trimesečnem roku od objave oklica o začetku stečajnega postopka (3. točka drugega odstavka 60. člena Zakona o finančnem poslovanju, postopkih zaradi insolventnosti in prisilnem prenehanju - ZFPPIPP v zvezi z drugim odstavkom 59. člena ZFPPIPP). Če upnik zamudi rok za prijavo terjatve, ta preneha v razmerju do stečajnega dolžnika (peti odstavek 296. člena ZFPPIPP). Ker tožeča stranka poleg glavnice in zamudnih obresti ni prijavila tudi terjatve za pravdne stroške, ki so ji nastali do začetka stečajnega postopka nad toženo stranko, ji je terjatev do tožene stranke v tem delu prenehala, s čimer je izgubila pravico do njenega uveljavljanja v sodnem postopku.

8. Glede na navedeno je pritožba utemeljena, zato je višje sodišče pritožbi ugodilo in izpodbijani sklep spremenilo tako, da je zavrnilo zahtevo za povračilo stroškov (3. točka 365. člena ZPP).

9. Izrek o stroških tožene stranke je odpadel, saj jih ta ni priglasila.

Zakon o finančnem poslovanju, postopkih zaradi insolventnosti in prisilnem prenehanju (2007) - ZFPPIPP  - člen 59, 59/2, 60, 60/2, 60/2-3, 296, 296/5

Zakon o pravdnem postopku (1999) - ZPP  - člen 163, 163/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.